**Carnavalul iubirii**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Canalele lagunei străvezii

Aglomerate-n zilele acestea,

Gondolele ce-ascund iubiri târzii...

Parcă aşa a început povestea.

Noi doi de mână la un carnaval

Am renunţat la măşti şi categoric

Nu ne-am scuzat că-n mod accidental

Alunecam prin vise, euforic.

Veneţia-i oraşul inocent

Ce nu aşează pe iubiri stigmate,

Piaţa San Marco, pentru un moment,

Scrie povestea în eternitate...

- Îmi amintesc de clipele pustii,

De nopți pierdute, comedii mascate,

Când printre figuranți și zavistii

Găseam numai povești alambicate,

Gondolieri cu sufletul vândut

Ori ape-nvolburate de furtună,

Dar mi-ai făcut din versuri așternut,

Mi-ai așezat pe frunte o cunună.

Ai transformat iubirea-n ideal

Şi în cetatea dragostei supreme

Suntem din nou părtaşi la carnaval,

Departe de romanţele boeme.

Liliana Trif Ioan Grigoraș

Din volumul Din paradisul aproape pierdut -

Editura PIM Iași - 2015